b'\n_START_ARTICLE_\nIt\xc3\xa4l\xc3\xa4iset\n_START_PARAGRAPH_\nIt\xc3\xa4l\xc3\xa4iset (engl. Easterlings) ovat J. R. R. Tolkienin luoman Keski-Maan it\xc3\xa4osissa asuvia ihmiskansoja, jotka palvelivat Morgothia ja Sauronia.\n_START_SECTION_\nEnsimm\xc3\xa4inen Aika\n_START_PARAGRAPH_\nIt\xc3\xa4l\xc3\xa4iset saapuivat Ensimm\xc3\xa4isen Ajan vuonna 463 Beleriandiin, jossa heit\xc3\xa4 kutsuttiin tummajaisiksi (engl. Swarthy Men). Osa heist\xc3\xa4 kuitenkin palveli salaa Morgothia ja tuli Beleriandiin juuri h\xc3\xa4nen kutsustaan._NEWLINE_F\xc3\xabanorin pojista vanhin, Maedhros liittoutui it\xc3\xa4l\xc3\xa4isten suurimpien p\xc3\xa4\xc3\xa4llik\xc3\xb6iden, B\xc3\xb3rin ja Ulfangin, kanssa vahvistaakseen haltioiden ja ihmisten mahtia Morgothia vastaan. B\xc3\xb3r ja h\xc3\xa4nen poikansa ryhtyiv\xc3\xa4t Maedhrosin ja Maglarin vasalleiksi, kun taas Ulfang Musta poikineen (Ulfast, Ulwath ja Uldor) seurasi Caranthiria. Mutta vuonna 472 Ensimm\xc3\xa4ist\xc3\xa4 Aikaa Ulfang poikineen siirtyi Morgothin puolelle. B\xc3\xb3rin pojat surmasivat heid\xc3\xa4t, mutta kaatuivat itse. Vihan Sodassa monet Uldorin kansan it\xc3\xa4l\xc3\xa4iset taistelivat Morgothin puolella. Eloonj\xc3\xa4\xc3\xa4neet vet\xc3\xa4ytyiv\xc3\xa4t takaisin it\xc3\xa4\xc3\xa4n, mist\xc3\xa4 he olivat Beleriandiin tulleet.\n_START_SECTION_\nKolmas Aika\n_START_PARAGRAPH_\nKolmannella Ajalla it\xc3\xa4l\xc3\xa4isiksi kutsuttiin kaikkia Rh\xc3\xbbnissa asuvia ihmisi\xc3\xa4. Heihin kuuluivat vaunumiehet, balchoth sek\xc3\xa4 Khandin varjaagit.\n_START_SECTION_\nVaunumiehet\n_START_PARAGRAPH_\nVaunumiehet (engl. Wainriders) on it\xc3\xa4l\xc3\xa4iskansa, joka hy\xc3\xb6kk\xc3\xa4si Gondoriin vuonna 851 ja jatkoi hy\xc3\xb6kk\xc3\xa4yksi\xc3\xa4 viiden vuoden ajan. Gondorin kuningas Narmacil II varusti suuren armeijan heit\xc3\xa4, mutta vaunumiehet surmasivat Narmacilin. T\xc3\xa4m\xc3\xa4n j\xc3\xa4lkeen Gondor hylk\xc3\xa4si kaikki it\xc3\xa4iset maansa, paitsi Ithilienin. Vuonna 1899 Dagorladin taistelussa Narmacilin poika, Calimehtar valtasi osan n\xc3\xa4ist\xc3\xa4 maista takaisin._NEWLINE_Vaunumiehet kuitenkin palasivat vuonna 1944 liittouen haradrimin ja varjaagien kanssa. He surmasivat kuningas Ondoherin, mutta kenraali E\xc3\xa4rnilin johdolla haradrim ly\xc3\xb6tiin ja my\xc3\xb6hemmin yll\xc3\xa4tyshy\xc3\xb6kk\xc3\xa4yksen kautta my\xc3\xb6s vaunumiehet. Vuoden kuluttua E\xc3\xa4rnil kruunattiin kuninkaaksi ja vaunumiesten mahti oli murtunut.\n_START_SECTION_\nBalchoth\n_START_PARAGRAPH_\nBalchoth (sindaria, "Julma kansa") ovat it\xc3\xa4l\xc3\xa4iskansa, joka hy\xc3\xb6kk\xc3\xa4si Gondoriin vuonna 2510 Kolmatta Aikaa ja melkein tuhosivat hallitsevan k\xc3\xa4skynhaltija Cirionin armeijan. Eorl Nuoren johtaman \xc3\xa9oth\xc3\xa9odin avulla balchoth torjuttiin.\n_START_SECTION_\nVarjaagit\n_START_PARAGRAPH_\nVarjaagit (engl. Variags) olivat kotoisin Khandista, Mordorin it\xc3\xa4- ja etel\xc3\xa4puolelta. He olivat liitossa vaunumiesten ja haradrimin kanssa ja olivat Mustan Ruhtinaan Sauronin palvelijoita. L\xc3\xa4nnen aikakirjat kertovat kuinka varjaagit k\xc3\xa4viv\xc3\xa4t kahdesti Sauronin pyynn\xc3\xb6st\xc3\xa4 sotaan Gondoria vastaan. Vuonna 1944 he taistelivat yhdess\xc3\xa4 Etu-Haradin ihmisten kanssa Gondorin E\xc3\xa4rnilin armeijaa vastaan ja k\xc3\xa4rsiv\xc3\xa4t tappioita Porosin kahlaamolla. Yli tuhat vuotta my\xc3\xb6hemmin varjaagit tulivat muiden it\xc3\xa4l\xc3\xa4iskansojen sek\xc3\xa4 haradrimin kanssa Sauronin Mordorin ja Morgulin armeijoiden avuksi taistellakseen Sormuksen Sodassa.'